TRIEDENÝ ZBER ODPADOV



v projekte

POĎME SPOLU TRIEDIŤ!

POZRI, JA UŽ TRIEDIM.

Projekt v roku 2016 vo výške 19 440,00 € finančne podporil

RECYKLAČNÝ FOND



Mesto Stará Ľubovňa a ostatné obce/mestá, sú spojené už dlhodobo v realizácii spoločného projektu TRIZUS (**TRI**edený **Z**ber **U S**potrebiteľa), predmetom ktorého je triedený zber odpadov predovšetkým z komunálnych odpadov, so zameraním na nasledujúce komodity Recyklačného fondu:

* sklo,
* papier,
* plasty,
* viacvrstvové kombinované materiály (VKM) – kompozity,
* kovy.

V jednotlivých v projekte zúčastnených obciach/mestách sa zabezpečuje triedený zber príslušných komodít. Vytriedené komodity sú zhromažďované do existujúceho zberného dvora, ktorý bol vybudovaný v meste Stará Ľubovňa pre celý región a ktorého prevádzkovateľom je EKOS, spol. s r. o. Stará Ľubovňa (jej jediným a 100 % spoločníkom je Mesto Stará Ľubovňa).

Mesto Stará Ľubovňa ako okresné mesto je v propagácii triedeného zberu odpadov osobitne aktívne a presadzuje aj v rámci Ľubovnianskeho regionálneho združenia miest a obcí okresu Stará Ľubovňa spoločné aktivity v tejto oblasti a udržanie jednotného systému triedeného zberu, ktorý už priniesol svoje výsledky.

**Donáškový spôsob u obyvateľov – bytové domy (BD - bytovky, paneláky)**

1. Na verejných priestranstvách pri bytových domoch sú vybudované zberné miesta, ktorých súčasťou sú aj špeciálne maloobjemové kontajnery (ŠMOK) určené na zber plastov, skla, papiera, kovových obalov a VKM.
2. Obyvatelia si vo svojich domácnostiach sami vytvoria systém zhromažďovania vybraných druhotných surovín (do krabíc, do opotrebovaných plastových tašiek apod.) a podľa potreby takto zhromaždené suroviny zo svojich domácností donášajú do špeciálnych zberných kontajnerov.
3. Vyprázdňovanie ŠMOK (interval vývozu surovín) je spravidla 1x mesačne.

**Odber od domu u obyvateľov – rodinné domy (RD)**

1. Obyvatelia RD si vo svojich domácnostiach sami vytvoria priestor na umiestnenie vriec a zhromažďovanie vybraných druhotných surovín (v pivnici, v komore, pri bránke, v kôlni apod.).
2. Zaplnené vrece s druhotnou surovinou vyloží domácnosť daného RD pred bránku v deň, realizovania vývozu, deň je vyznačený v kalendári, ktorý vždy obdrží každá domácnosť na príslušný rok.
3. Odber surovín sa vykonáva výmenným spôsobom – pracovníci odbernej služby vymenia plné vrece za prázdne (priložením k nádobe, do vchodu, do schránky, apod.).
4. Odber a výmena vriec - interval vývozu surovín – je spravidla 1x mesačne.

**Odber RECY- vriec od podnikateľov**

Podnikatelia sú a budú do systému zapojení prostredníctvom RECY-vriec alebo ŠMOK. Podnikateľom sa poskytnú zberné vrecia alebo kontajnery na druhotnú surovinu a podľa množstva produkcie je dohodnutý aj harmonogram odberov.